Toshkent–Mo'ynoq–Nukus yo'nalishida aviaqatnov yo'lga qo'yiladi

Shavkat Mirziyoev 23 fevral kuni hududlar rivoji va aholi hayoti bilan tanishish maqsadida Qoraqalpog'istonga tashrif buyurgani xabar qilingandi. Prezident matbuot xizmatining ma'lum qilishicha, davlat rahbari Mo'ynoq shahriga bordi.
Ta'kidlanishicha, bu yer mamlakatning olis hududlaridan biri hisoblanadi. Eng yaqin shahar — Qo'ng'irotgacha 100, Qoraqalpog'iston markazi — Nukusgacha 200 kilometr masofa bor. Bu kommunikatsiyada qiyinchilik tug'dirib kelgan. Shu bois hududni rivojlantirish bo'yicha ikkita qaror qabul qilinib, manzilli dasturlar amalga oshirilgan. Prezidentning o'zi ham Mo'ynoqqa ikki marta — 2018 va 2019 yillarda tashrif buyurgan. O'shanda bu yerda transport kommunikatsiyalarini yaxshilash bo'yicha ko'rsatma berilgan edi. Shunga muvofiq, avtomobil yo'llari ta'mirlandi. Mo'ynoq aeroporti yangilanib, ishga tushirilgan.
Bu “havo porti” 1947 yilda qurilgan bo'lib, ilgari kichik samolyotlarni qabul qilgan. Keyinchalik umuman ishlamay ham qolgan.
Davlat rahbari bu yerdagi bunyodkorlik ishlari bilan tanishdi. Aeroportda 50 nafar yo'lovchiga mo'ljallangan yangi terminal qurilgan, uchish-qo'nish yo'lagi va maydonchalar ta'mirlangan. Majmua atrofi ko'kalamzorlashtirilgan.
Prezident shu yerda mo'ynoqlik yoshlar, mahalla raislari, hokim yordamchilari va yoshlar bilan uchrashdi.
“Oxirgi besh yilda ko'p narsani o'rgandik, ilgari ishonilmagan narsalarga ishondik. Men birinchi kelganimda ‘madaniyat Mo'ynoqdan boshlanadi’ degandim. Shunday bo'lyapti. Mana shu aeroport ham bir misol. Endi Toshkent–Mo'ynoq–Nukus aviaqatnovi yo'lga qo'yiladi”, —  dedi Shavkat Mirziyoev.
Tashrifdagi yana bir yangilik — Orolbo'yini birgalikda rivojlantirish maqsadida Qoraqalpog'iston tumanlari muayyan viloyatlarga biriktirilgan. Prezident buning sababi va ahamiyatini tushuntirib berdi.
“Orolbo'yida ahvol yomon deb ko'pchilik gapiradi. Lekin hamma ham bu yerga kelib ko'rmagan. Orolning havosidan nafas olishi, sharoitni ko'rib, adolatli baho berishi uchun bu yerga butun respublikadan rahbarlarni yubordim. Qoraqalpog'iston rivojiga katta mablag' yo'naltiramiz”, — dedi Prezident.
Davlat rahbari Mo'ynoqdagi dolzarb masalalar, kelgusi ishlar bo'yicha aholi fikrini so'radi.
“Bu yerda qiyinchiliklarda toblangan, mehnatkash odamlar yashaydi. Faqat ularga ishlash uchun sharoit yaratib berishimiz kerak. Lekin qanday korxona quramiz? Nima ishlab chiqaramiz? Uning bozori nima bo'ladi? Samolyot kelgani bejiz emas. Endi mahsulotlarni tashish osonlashadi. Shuning uchun sizlardan iltimosim: achchiq, asosli, manfaatli gaplarni aytinglar. Birgalikda yaqin ikki yilga aniq rejalarni belgilab olishimiz kerak”, — dedi Shavkat Mirziyoev.
Jamoatchilik vakillari hududdagi muhim masalalar bo'yicha o'z takliflarini bildirdi. Prezident ularni qo'llab-quvvatlab, mutasaddilarga topshiriqlar berdi. Qishloq xo'jaligi tarmoqlari bilan birga xizmat turlarini kengaytirish, xususan, ko'ngilochar o'yinlar uchun soliq imtiyozlari berish zarurligini ta'kidladi. Bu ichki turizm rivojiga, ish o'rinlari ochilishiga xizmat qiladi.
Mo'ynoq tumaniga Toshkent viloyati biriktirilgan. Uchrashuvda ushbu viloyat tadbirkorlari tomonidan Mo'ynoq tumanida amalga oshiriladigan ishlar haqida aholi vakillari oldida taqdimot o'tkazildi. Qayd etilganidek, bu yerda istirohat bog'i quriladi, qo'shimcha quvur tortib kelinadi. Keksalar sanatoriy, bolalar oromgohlarga yuboriladi. Davlat rahbari aholi salomatligi masalasiga alohida e'tibor qaratib, bu yerga kelib ishlaydigan shifokorlarga oylik ustamalar berish, uy bilan ta'minlash muhimligini ta'kidladi.
 “Tibbiyot xodimlari Toshkentdan Qoraqalpog'istonga kelib ishlasa, 100 foiz ustama to'laymiz” — Prezident